Man skiet ‘kaper’ doodŉ Inwoner van Dalpark in Brakpan aan die Oos-Rand het ŉ gewapende man doodgeskiet nadat laasgenoemde en nog twee gewapende mans hom en sy gesin probeer kaap het. LookLocal Brakpan berig dat die man (43), sy vrou (39) en hulle twee maande oue baba omstreeks 20:00 Sondagaand tuis gekom het toe drie gewapende mans die erf binnegestorm het. Die vrou sê haar man het vir een of ander onverklaarbare rede vir haar gesê om die baba te vat en die kleinhekkie te gebruik om die huis binne te gaan terwyl hy die motor in die motorhuis parkeer het. Volgens die vrou het drie gewapende mans die erf binnegestorm en op haar man losgebrand waarna hy sy pistool uitgeruk en teruggeskiet het. Die vrou het intussen met die baba in die huis in gehardloop. Twee van die gewapende mans het weggehardloop terwyl die derde een agter die motor probeer wegkruip het. Die vrou sê haar man het op die motor se dak geklim en weer op die man losgebrand. Hy is op die toneel dood verklaar. Die polisie ondersoek die saak. Bron: LookLocal Brakpan